《简畅廉访》
元代·薛玄曦

名家世代产贤臣，清白流芳迈等伦。柏叶拂阶迎廌角，红云拥殿识龙鳞。

畅当诗律知无敌，薛稷才华愧不纯。江左扫清虽一道，里行犹赖济斯民。

作者简介：（1289—1345）河东人，徙居贵溪，字玄卿，号上清外史。道士。年十二入道龙虎山，师事张留孙、吴全节。仁宗时荐授大都崇真万寿宫提举。顺帝至正初，授弘文裕德崇仁真人，佑圣观住持，兼领杭州诸宫观。玄曦负才气，倜傥不羁，善为文，尤长于诗。有《上清集》。